google/wiki40b huggingface dataset:
Malmøya

Veier og virksomheter

Fast veiforbindelse kom i 1966 med bro over Malmøysundet fra Ormøya, som igjen er forbundet med fastlandet, tidligere var det ferge over sundet. På denne tiden forelå det planer om å utvide Oslo havn på nord- og vestsiden av Malmøya, og broen er derfor dimensjonert vesentlig kraftigere enn veiene på begge sider. Malmøya har private veier, eid og vedlikeholdt av Malmøya Veilag. Veiene er svært smale og parkering er stort sett forbudt på hele øya. Man kommer til Malmøya med Buss 85 fra Jernbanetorget.
Oslo kommune driver campingplassen Solvik, reservert for fysisk handicappede, på øyas sørvestside, ved sundet mot Malmøykalven. Det er dagligvarebutikk ved Malmøysundet. Annen næringsvirksomhet er to marinaer. Ormsund Roklub og Bundefjorden Seilforening har lokaler på sydøstsiden av øya. Skinnerbukta på øyas vestside er en yndet ankringsplass, stille og vestvendt, med en offentlig badeplass på sørsiden.

Geologi

Malmøya og de andre øyene i Oslofjorden tilhører Oslofeltet med avsetningsbergarter fra kambrosilurtiden. I tillegg finnes det vulkanske lavaer og intrusiver fra permtiden. I de sedimentære bergartene finnes fossiler av armføttinger, trilobitter, koraller, blekkspruter og graptolitter. 
I permtiden presset vulkansk lava seg opp gjennom de eldre bergartene i jordskorpa. Rombeporfyr og basalt er smeltemasser som har strømmet ut på overflaten, mens granitt er smeltemasse som størknet lenger nede i jordskorpa. Striper i overflaten på svaberg er orientert nordvest-sydøst og er dannet av isens bevegelser i slutten av siste istid for noe mer enn 10 000 år siden.
The Express

Sammendrag

Ernie Davis (Rob Brown) vokser opp i Pennsylvania, frem til fotball-trener Ben Schwartzwalder (Dennis Quaid) verver ham til fotball-laget ved Syracuse University. Davis utmerker seg snart på fotball-banen, og han er med når laget skal spille under deres første nasjonale mesterskap.
I 1961 - når Davis går siste året ved universitetet, blir han den første afro-amerikanske idrettsutøveren som blir tildelt The Heisman Trophy. Han begynner deretter mer profesjonelt, og signerer kontrakt med ett lag i National Football League. Men en stund senere blir han diagnostisert med leukemi. Filmens epilog viser flere bilder fra hans idrettskarriere, og forteller at Davis døde den 18. mai 1963 i en alder av bare 23 år.
Black Canyon of the Gunnison nasjonalpark

Geologi

Elva Gunnison, som parken er oppkalt etter, har et gjennomsnitts fall på 18 meter/km gjennom parken, noe som gjør den til et av de bratteste elveløp i Nord-Amerika. Til sammenligning har Colorado River gjennom Grand Canyon et gjennomsnitts fall på 1,4 m/km. På det bratteste faller Gunnison 150 meter på en strekning på 3 km.

Adkomst

Det er to innfallsporter til parken, som administreres av National Park Service. Den mest tilrettelagte inngangen til parken ligger på sørsiden av canyonen og er 24 km øst for byen Montrose. På nordsiden inngangen 18 km sør for Crawford, men den er stengt vinterstid.
Molukknonne

Utbredelse

Den forekommer i Indonesia og Øst-Timor.
Helland Brothers

Helland Brothers var et felemakerverksted i Chippewa Falls i Wisconsin i USA som ble etablert av brødrene Knut Gunnarsson Helland og Gunnar Gunnarsson Helland i 1905 og nedlagt i 1927.
Helland-brødrene var fra Bø i Telemark, og emigrerte til Amerika i 1901. De produserte både hardingfeler og flatfeler av høy kvalitet. Gunnar Gunnarson Helland drev verkstedet alene frem til 1927, da det ble nedlagt på grunn av sviktende marked.
Samlebånd

Samlebånd er et hjelpemiddel ved forskjellige typer av masseproduksjon. Samlebåndsfabrikasjon innebærer i prinsippet at arbeidere eller maskiner står fast stasjonert ved en bestemt arbeidsplass, mens et bånd transporterer produktet fra arbeidsplass til arbeidsplass. På hver arbeidsplass utføres én eller flere enkle arbeidsprosesser, som f.eks. å montere én eller flere delkomponenter på produktet. Medarbeiderne blir på denne måten spesialisert på noen få operasjoner, som kan utføres hurtig og effektivt. Slik kan man oppnå en økning av produksjonen.

«Oppfinnelsen» av samlebåndet

Både Henry Ford og Ransom E. Olds krediteres ofte for «oppfinnelsen» av samlebåndet. Som det er tilfelle med de fleste oppfinnelser, har mange mennesker bidratt til utviklingen av samlebåndet. En forutsetning for samlebåndet er produksjon av ensartede produkter med standardiserte deler. Dette er en tanke som går helt tilbake til det 18. århundre, og som det derfor vil være vanskelig å tilskrive en enkeltperson.
Fords første samlebånd begynte å benytte masseproduksjon på eller rundt den 1. april 1913 etter 5 års utviklingsarbeid. Produksjonen ble delt opp i en lang rekke enkle arbeidsprosesser, så arbeidskraften ikke behøvde en lang faglig opplæring. Idéen ble først forsøkt med delkomponenter og kort tid etter på hele chassis. Selv om det er vanskelig å si at Henry Ford har «oppfunnet» samlebåndet, er det imidlertid riktig at han spilte en vesentlig rolle i utbredelsen av samlebåndet i det 20. århundre. Uttrykket «fordisme» brukes i vid utstrekning i industrialiseringsperioden, og henspiller på en økt tro på, og overgang til samlebåndsproduksjon.
Fløttardag

Fløttardag, flyttedag eller faredag var i det gamle bondesamfunnet den dagen i året da gårdsarbeidere, tjenestefolk,  husmenn og forpaktere kunne slutte i arbeidet eller bytte arbeidsplass. Flyttedagen var 14. april og 14. oktober, i henhold til Christian Vs Norske Lov fra 1687. Noen steder ble bare 14. april regnet som flyttedag, og noen steder var det lokal sedvane for andre datoer.
I Forpaktingslova fra 1965 er 14. april fremdeles regnet som dato for fratredelse av forpaktede gårdsbruk, hvis ikke annet er avtalt. 
Flyttedagen er behandlet i skjønnlitteratur av blant annet Alf Prøysen.
Normalår

Et normalår er et kalenderår som ikke er skuddår. Normalåret har nøyaktig 365 døgn. Mer generelt er det et år uten interkalering.
Lengden av ett normalår er nøyaktig 52 uker og ett døgn, så det neste året begynner én ukedag senere.  Normalåret begynner og slutter alltid på samme ukedag (f.eks. inntraff både 1. januar og 31. desember 2017 på en søndag).
I den gregorianske kalenderen er det 303 normalår i løpet av en 400-års periode dvs. 97 skuddår.

I den julianske kalenderen var det derimot 100 skuddår i en periode på 400 år.
Hedda Gabler (1980)

Handling

Den beundrede og bortskjemte generaldatteren Hedda Gabler giftet seg med den spissborgerlige og middelmådige akademikeren Jörgen Tesman, fordi hun håpet at han kunne bli en betydningsfull person. Hedda er en eksentrisk dame med umettelige livskrav. Hun viser ingen forståelse for mannens arbeid. Hedda kjeder seg i de små trange forholdene og skjønner ikke at Tesman aldri kan gi henne et storstilt liv. Ejlert Lövborg, en kollega av mannen, vender tilbake til byen, som han måtte forlate på grunn av et utsvevende liv. De vet begge nå at Hedda fryktet en skandale, dersom hun hadde gjengjeldt hans lidenskapelige kjærlighet. Lövborg har blitt rehabilitert. Thea Elvsted, som har hjulpet ham, er nå kvinnen ved hans side. Heddas kjærlighet til Lövborg vekkes til live igjen, samtidig som hun er misunnelig på Thea. Den skruppelløse Hedda, som er drevet av sitt destruktive temperament og oppildnet av sitt ønske om å avgjøre skjebnen til andre mennesker, driver Lövborg i undergangen.
Hjelm

En hjelm er et forsterket hodeplagg som skal beskytte hodet mot slag og støt og brukes for eksempel under farlig arbeid, i krig eller ved fare for fall. Siden oldtiden har man brukt kamphjelmer av særlig lær og metall, og det har vært en mengde hjelmtyper opp gjennom historien. I middelalderen ble det utviklet lukkede hjelmer med visir, ofte som del av kroppspanser eller rustninger. Ved siden av å være praktisk verneutstyr har staselige hjelmer også blitt båret som maktsymbol av militære og politiske ledere. I etterkrigstida har det blitt vanlig med solide, men lette hjelmer laget av plast, glassfiber og kunstfiber, særlig kevlar.
Ordet hjelm kan også brukes om det som likner på en hjelm, for eksempel fjærpryd på fuglehoder og metalltak på tårn.

Moderne bruk av hjelmer

Det er vanlig å bruke vernehjelmer på anleggs- og byggeplasser, i gruver og på oljeplattformer, av brannmenn, opprørspoliti, soldater, jagerpiloter og astronauter. Hjelmer, ofte i form av ulike typer styrthjelmer, er også standardutstyr innen idrettsgrener som sykling, ishockey, bandy, amerikansk fotball, baseball, lacrosse, motorsport, travsport og ridning, fjellklatring, enkelte kampsporter og annet. Motorsykkel- og sykkelhjelmer er påbudt i flere land. I Storbritannia er det bare sikher som har lov til å kjøre motorsykkel uten hjelm.

Hjelmer i heraldikk

En hjelm kan også være en grafisk figur eller en mer plastisk formet figur, som inngår som del av et våpenskjold. En slik hjelm er en stilisert utgave av en virkelig hjelm fra middelalderen. I våpenskjold står hjelm (én eller flere) plassert på skjoldets øverste kant. Fra hjelmen henger et oppfliket hjelmklede og på hjelmens isse er det et hjelmtegn. I Norge har de offisielle kommunevåpen, riksvåpen og kongevåpen ikke hjelm, og de hjelmtypene som brukes i private våpen har ikke noen spesiell rangordning eller symbolikk. Dette i motsetning til forholdet i enkelte andre land.
Aubervilliers

Navn

I middelalderen ble navnet Aubervilliers skrevet som Alberti Villare, som betød "Eiendommen til Adalbert". Adalbert er et tysk navn som betyr "nobel (Adal-) og lys (-bert)" (Gammelengelsk Æþelbeorht) som ble til Albert i moderne engelsk, gammelfransk Aubert, og moderne fransk Albert.

Historie

1. januar 1860 ble byen Paris utvidet ved å slå under seg omliggende kommuner. Ved denne anledningen ble en liten del av kommunen Aubervilliers lagt inn under selve Paris. På samme tid ble kommunen La Chapelle-Saint-Denis oppløst og delt mellom byen Paris, Aubervilliers, Saint-Denis, og Saint-Ouen. Aubervilliers fikk en liten del av arealet til La Chapelle-Saint-Denis.
Folketellingen 1891

Folketellingen 1891 ble avholdt 1. januar 1891. Tellingen er ført på syv ulike skjemaer, som til dels er ulike for byer og landdistrikter. Hovedlister, huslister og personsedler, samt et jordbruksskjema skulle føres for hver husstand. Det ble ført egne skipslister, med personsedler for mannskapet. I tillegg kommer hovedsammendrag for hver tellekrets.
Folketellingen 1891 har en rekke kvaliteter som er ukjente i de eldre tellingene. Bl.a. er opplysningene om yrker mer omfattende enn i tidligere tellinger. Interessen for befolkningens etnisitet var også stor, spesielt rettet mot samer og kvener.

Arkivtilhørighet og digital tilgjengelighet

Folketellingen 1891 inngår i arkivet «Statistisk sentralbyrå, Sosioøkonomiske emner, Folketellinger, boliger og boforhold» og oppbevares i Riksarkivet. Jordbruksskjemaene er bare unntaksvis bevart. Folketellingen 1891 er i sin helhet tilgjengelig i skanna form i Digitalarkivet. I tillegg er en mindre del av tellingen tilgjengelig i søkbar form.
Armstrong Siddeley

Historie

Siddeley Autocars ble stiftet av John Davenport Siddeley i Coventry, England i 1902. Produktene var basert på Peugeot, og Siddeley-bilene var hovedsakelig bygget opp av Peugeot-deler med engelske karosserier. Selskapet slo seg sammen med Wolseley i 1905, og bygget biler under merkenavnet Wolseley-Siddeley. Bilene ble blant annet brukt av dronning Alexandra og hertugen av York, den senere Kong Edward VII.
I 1909 trakk J.D. Siddeley seg fra Wolseley, og tok over Deasy Motor Co, som så byttet navn til Siddeley-Deasy. I 1912 brukte fabrikken slagordet «Så stille som sfinxen», og begynte å benytte en sfinx som panserpryd.
Under første verdenskrig produserte selskapet lastebiler, ambulanser og personellkjøretøy. I 1915 ble flymotorer satt i produksjon.
I 1919 ble Siddeley-Deasy kjøpt opp av Sir W.G. Armstrong Whitworth & Company, og Armstrong Siddeley Motors ble det nye navnet. Samtidig ble flyproduksjonen lagt under selskapet Sir W G Armstrong Whitworth Aircraft Company.
I 1927 kjøpte J.D. Siddeley ut Armstrong Siddeley fra Armstrong Whitworth, og dermed var både det og Armstrong Whitworths flyselskap under hans kontroll. Samme år ble denne flydivisjonen fusjonert med Vickers Limited, og selskapet Vickers-Armstrongs ble dermed opprettet.
Selskapene produserte biler og senere flymotorer frem til 1960. J.D. Siddeley pensjonerte seg da Armstrong Whitworth ble en del av Hawker Siddeley Aircraft i 1936, men Armstrong Siddeley forble et eget merkenavn under Hawker Siddeley frem til selskapet fusjonerte med Bristol Aero Engines til Bristol Siddeley. Bristol Siddeley og Rolls-Royce fusjonerte i 1966.
Boremaskin

Drill chuck

Boret festes til drillen ved hjelp av en chuck, som er en innretning som strammer om borstammen og griper bor med mange forskjellige diametere. Det finnes både chucker som strammes for hånd og chucker som har «tenner» som må strammes med en chucknøkkel. Dersom chucken ikke strammer godt nok rundt boret, vil boret gli i festene i chucken og ikke gå rundt.
Dunja du

«Dunja du» er en opprinnelig vesttysk sang, skrevet av Wolfgang Roloff og Hans Hee.

Innspillinger

Ronny (Wolfgang Roloff), Studio-Nord-Orchester, Leitung: Franz Frankenberg, spilte inn sangen. Den ble utgitt på singlen Telefunken U  55 556 i 1966.
Bengt Sundström skrev en svensk tekst. Den svenske tittelen er «Vi ska gå hand i hand».
Gunnar Wiklund m/ Marcus Österdahls orkester spilte den inn. «Vi ska gå hand i hand» ble i Sverige utgitt på singlen Columbia DS 2389 i 1967 og i Norge på singlen His Master's Voice AL 6153. B-siden var «Jag ser en värld». Hans versjon var også en hit på Svensktoppen i 20 uker i perioden 14. april-25. august 1968.
Med denne teksten er også sangen innspilt av Vikingarna på CD-platen, Kramgoa låtar 1999.

Norsk versjon

Kjell Grunnteig har skrevet en norsk tekst. Den norske tittelen er «Vi skal gå hånd i hånd».
Gregory Corso

Diktningen

I 1958 fikk han utgitt et større utvalg dikt som bok nummer åtte i City Lights Pocket Poets Series: Gasoline/Vestal Lady on Brattle.
St. Eriksplan tunnelbanestasjon

St. Eriksplan tunnelbanestasjon er en stasjon på Stockholms tunnelbane, beliggende i bydelen Vasastaden i Stockholms innerstad.
Stasjonen ble tatt i bruk 26. oktober 1952 i forbindelse med åpningen av tunnelbanen Hötorget – Vällingby. Den trafikkeres av T-bane 1 (grønn linje) og ligger mellom Odenplan og Fridhemsplan.
The Manchurian Candidate

The Manchurian Candidate er en roman av Richard Condon, første gang utgitt i 1959. 
Boken er en politisk thriller om sønnen til en fremstående amerikansk politisk familie som er hjernevasket til å bli en uvitende snikmorder for en kommunistisk konspirasjon.
Romanen er blitt filmatisert to ganger, i 1962 og igjen i 2004. Filmen fra 1962 er tro mot boken, mens 2004-versjonen oppdaterer handlingen og endrer rollefigurene.
Drottningholms badhus

Drottningholms badhus er kongefamiliens private kaldbadehus i Mälaren ved Drottningholms slott på Lovön, Stockholms län. Badehuset står sør for slottet i et område som på begynnelsen av 1800-tallet ble utformet med løvtrebevokste øyer og kanaler, forbundet med broer samt en liten gangbro som leder til selve badehuset. Området er ikke tilgjengelig for allmennheten.
Området er utformet som engelsk park og er den eneste større utbyggingen på Drottningholm som ble utført etter Gustav IIIs død. Badehuset ble oppført i 1792 på oppdrag fra hertug Karl (siden Kar XIII) etter tegninger av C.C. Gjörwell. Det er formgitt i tidens klassisistiske tempelstil med tympanon og tannsnitt langs takkanten. Drottningholms badehus er sannsynligvis det eldste bevarte i sitt slag i Sverige.
Hammett-prisen

Hammett-prisen, på originalspråket The Hammett Prize, er en kriminallitterær pris.
Prisen utdeles årlig av International Association of Crime Writers North American Branch (IACW/NA) for «en utmerket litterær prestasjon innen feltet krimforfatterskap, som demonstrert i en bok publisert på engelsk i USA eller Canada». Prisen har fått sitt navn etter krimforfatteren Dashiell Hammett, og ble første gang utdelt i 1991.
Vinnere av Hammett-prisen mottar Thin Man-statuetten. Den har fått navn etter Hammetts roman The Thin Man (1934) (norsk oversettelse Den tynne mann (1935)).
IACW/NA er en regional avdeling av Asociación Internacional de Escritores Policíacos. Søsterorganisasjonen Skandinaviska Kriminalsällskapet utdeler prisen Glassnøkkelen for tilsvarende kriminallitterære prestasjoner i Norden.
Zaduszniki

Zaduszniki er en landsby med 260 innbyggere i Mielec fylke, det subkarpatiske voivodskap, Polen.
Goeridae

Levevis

Larvene lever på bunnen av rasktrennende bekker. De bygger et sylindrisk hus av sandkorn og småstein holdt sammen med silke. Føden er alger som de skraper fra steinene.
The Quireboys

The Quireboys er et engelsk hardrock-band etablert i 1984 i London som «The Queerboys».
De var spesielt populære på slutten av 1980-tallet og begynnelsen av 1990-tallet med debutalbumet A Bit of What You Fancy som nådde en andreplass på den engelske albumlisten.
Bandet ble oppløst i 1993, men kom sammen igjen i 2001 med den opprinnelige vokalisten, gitaristen og bassisten.
Korla

Korla eller Kuerle (kinesisk: 库尔勒; pinyin: Kù'ěrlè) er et byfylke i den uiguriske autonome region Xinjiang i Folkerepublikken Kina. Det har ca. 410 000 innbyggere (2004). Korla er del av det mongolske autonome prefekturet Bayingolin, og byen Korla er hovedsete for dette prefekturet.
Stedet var under Han-dynastiet kjent som Weili, og hadde allerede da nærmere 10 000 innbyggere. Det var en viktig oaseby på den nordlige silkeveien.
Korla har lenge vært det nest største senteret i området, etter Karashahr. Her er vann i overflod og rike jordbruksområder. Beliggenheten gjorde at byen kunne kontrollere hovedhandelsårene sør og vest for Karashahr.
Etter at det ble oppdaget olje i Taklamakanørkenen har folketallet i Korla steget kraftig, og byen er nå både større og mer utviklet enn Karashahr. Korla er blitt operasjonssenter for oljeselskapet PetroChinas oljeleting og utvikling av oljefelter i Xinjiang.
Korla er fra gammelt av kjent for sin produksjon av særlig søte og velluktende pærer—庫爾勒香梨.

Samferdsel

Kinas riksvei 218 løper gjennom området på sin vei fra Yining til Ruoqiang, begge i den autonome regionen Xinjiang.
Corpus Christi gasskraftverk

Corpus Christi gasskraftverk er et varmekraftverk i Corpus Christi i Texas, USA. Anlegget har en installert produksjonskapasitet på 500 MW, med 2 kogenerasjons-gassturbiner og 2 dampturbiner. Operatør er energiselskapet Calpine Corp. 
Kraftverket stod ferdig utbygd i 2002. Brenselkilden er naturgass, og bare subsidiært fyringsolje.
Baron Baden-Powell

Baron Baden-Powell, av Gilwell i Essex, er en høyadelstittel i Det forente kongerike. Tittelen ble opprettet i 1929 for Robert Baden-Powell, som var militær og dessuten grunnlegger av speiderbevegelsen. Fra 1922 var han også 1. baronett Bentley.
FIS Worldloppet Cup

FIS Worldloppet Cup (til og med sesongen 2014/15 FIS Marathon Cup) er en serie lange løp i langrenn i regi av Det internasjonale skiforbundet (FIS). Marathon Cup ble arrangert første gang i 1999/00-sesongen.
Namsos Vannpoloklubb

Namsos Vannpoloklubb (stiftet 1993) er en vannpoloklubb i Namsos som regnes som den i Norge med flest medlemmer.
1.-laget spiller eliteserien i vannpolo for herrer sesongen 2012/13, og 2.-laget spiller i 2. divisjon sesongen 2012/13.
Friidrett under Stillehavslekene 2007

Friidrett under Stillehavslekene  2007. Friidrett var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var andre trettende gangen som friidrett var med på programmet under stillehavslekene. Det var førtifem øvelser, tjuetre for menn og tjueto for kvinner. Fiji ble beste nasjon med tolv gullmedaljer foran Ny-Caledonia og Fransk Polynesia med ni hver.
D&AD

Design and Art Direction (D&AD, tidligere kjent som British Design & Art Direction) er en britisk utdanningsstiftelse som eksisterer for å fremme fortreffelighet innen design og reklame. Logoen inneholder ordene «Måler og belønner gode ideer som er vel utført og egnede».

D&AD Awards

Den årlige D&AD Awards regnes som en viktig begivenhet innen design- og reklameverdenen. Det er to typer priser som utdeles, en «Yellow Pencil» (gul blyant), tidligere kjent som «Silver Award». og en «Black Pencil» (sort blyant), tidligere kjent som «Gold Award». Kategoriene spenner fra miljødesign til reklameplakater og animerte kortfilmer. Black Pencil, som gis for fremragende arbeid, er spesielt ettertraktet ettersom den som regel bare deles ut en eller to stk hvert år. I 2003 ble det ikke utdelt noen Black Pencils.
Hovedkontoret ligger i Vauxhall i London.
Seljestad ungdomsskole

Seljestad ungdomsskole er lokalisert i bydelen Seljestad i Harstad og har over 300 elever fra 8. til 10. klassetrinn. Konstituert rektor er Ellen Andreassen. Elever fra Seljestad barneskole, Medkila skole og Kanebogen skole fortsetter normalt grunnskolen på denne ungdomsskolen, som ligger rett ovenfor Seljestadveien.
Et nytt skolebygg sto klart våren 2011.  Rivingen av de gamle skolebygningene begynte i juni 2011. Den nye skolen kostet ca. 156 millioner kroner og er et veldig moderne bygg med plass til 12 klasser. Senere ble det bygd en idrettshall ved siden av det nye bygget. Hallen sto ferdig i 2012.
Alessandro Gamberini

Landslaget

Gamberini debuterte for det italienske landslaget 17. oktober 2007 mot Sør-Afrika, kampen vant Italia 2-0 og Gamberini spilte hele kampen.
Matthew Locke

Liv

Locke fikk sin tidlige utdanning i fødebyens kirkekor, som ble ledet av Orlando Gibbons' bror Edward. Senere studerte Locke hos William Wake. I 1648 foretok han en reise til Nederland, hvor han muligens konverterte til katolisismen. I 1661 ble han hoffkomponist hos kong Charles II, og snart også kongens organist.
Sammen med Christopher Gibbons (Orlandos sønn) skrev Locke musikken til maskespillet Cupid and Death (1653) av dramatikeren James Shirley. Partituret for dette verket er det eneste bevarte partituret for dramatisk musikk fra denne perioden. Locke var en av fem komponister som skrev musikk til William Davenants gjennombruddsopera, The Siege of Rhodes (1656). Locke skrev musikk for Davenants etterfølgende operaer også, The Cruelty of the Spaniards in Peru (1658) og The History of Sir Francis Drake (1659). Han skrev også musikken til prosesjonsmarsjen under kong Charles IIs kroning.
Lockes musikkteoretiske verk, Melothesia, ble publisert i 1673. Tittelsiden beskriver ham som "Composer in Ordinary to His Majesty, and organist of her Majesty's chapel" – monarkene er Charles II og Katarina av Braganza. Locke komponerte også musikk for blåseinstrumenter («music for the King's sackbutts and cornets»), og fiolinmusikk. I 1674 ble Lockes verk Macbeth (William Davenant) og The Tempest (Thomas Shadewell) uroppført, og i 1675 komponerte han musikk for Thomas Shadwells Psyche.
Etter Lockes død overtok eleven Henry Purcell posten som organist i Westminster Abbey.
Haidian

Haidian (kinesisk: 海淀区, pinyin: Hǎidiàn qū) er et distrikt i Beijing i Folkerepublikken Kina. Det ligger nordvest for byens sentrum og har et areal på 431 km². Med sine ca. 2,24 millioner innbyggere er det det folkerikeste administrative distriktet i byen.
Haidian var til å begynne med en landsby utenfor Beijing. I dette området ble det gamle sommerpalasset og (det nye) sommerpalasset bygd – to storslåtte keiserlige residenser og parkanlegg. Den 40 hektar store Haidianparken ligger her.
I Haidian befinner det seg et stort antall universiteter. Blant dem er to av landets mest kjente, Pekinguniversitetet og Tsinghuauniversitetet.
Distriktet er også hjemsted for byens «Silicon Valley», Zhongguancun. Viktige High Tech-selskaper og mange elektronikksupermarkeder preger gatebildet langs Zhongguancun Dajie og dens sidegater.
Den store klokkes tempel (Juesheng-tempelet) ved gaten Beisanhuan Xilu er et buddhistisk tempel som står på listen over kulturminner i Folkerepublikken Kina.